Pólska þingið samþykkti í gær að neyðarástand við landamærin að Hvíta-Rússlandi skyldi framlengt um sextíu daga. Ásókn flótta- og farandfólks yfir landamæri Hvíta-Rússlands að austurlandamærum Evrópusambandsins er mikil.
Neyðarástand var tilskipað við landamærin fyrir mánuði. Mariusz Kaminski, innanríkisráðherra Póllands, fullyrðir að fólk sem komist hefur yfir landamærin hafi tengsl við hryðjuverka- eða glæpasamtök. Þegar hafi á annað þúsund flóttamanna verið handtekið í Póllandi.
Evrópusambandið lýsir miklum áhyggjum af örlögum flóttafólksins en fimm hafa látist við austurlandamæri sambandsins síðustu tvo mánuði. Það segja talsmenn sambandsins að sé algerlega óásættanlegt.
Þúsundir pólskra hermanna eru á vakt við landamærin þar sem komið hefur verið upp gaddavírsgirðingum til að hindra för fólks. Hjálparstarfsfólki og blaðamönnum er meinaður aðgangur.
Hjálparstofnanir hafa þó óskað eftir að fá að liðsinna flóttafólki enda sé tekið að kólna og því mikil hætta á ferðum. Eins er fullyrt að pólsk stjórnvöld meini flóttafólki að sækja um hæli og neyði það aftur yfir til Hvíta-Rússlands.
Pólverjar ásamt Eystrasaltsríkjunum þremur saka hvítrússnesk stjórnvöld um að beina flóttafólki að landamærum ríkjanna í hefndarskyni fyrir refsiaðgerðir Evrópusambandsins vegna stjórnarhátta Lúkasjenka forseta Hvíta-Rússlands og svindls í forsetakosningum í fyrra..